Mieliemeel amper 30% duurder as jaar gelede | Netwerk24
Deur Hanlie Stadler 18 September 2019 11:34
Daar was nog nooit so ’n goeie rede as nou om stysel en suiker uit jou dieet te sny nie. Die prys van lekkergoed en van veral mieliemeel skiet op die oomblik die hoogte in, terwyl die styging in vleispryse kwalik die naald roer.
Kyk ook na die grafika hieronder.
Mieliemeel is tussen 17,7% en 27,5% duurder as ’n jaar gelede.
Volgens Patrick Kelly, uitvoerende direkteur van prysstatistieke van Statistieke Suid-Afrika (SSA), is Augustus se kosprysinflasie van 3,9% die hoogste in 18 maande. Dié syfer verteenwoordig met hoeveel ’n trollie kos, koffie, tee en koeldrank (alkoholiese drinkgoed uitgesluit) wat die gemiddelde Suid-Afrikaner koop, gestyg het tussen Augustus 2018 en Augustus 2019.
Die styging in die kategorie brood en graanprodukte, van 8,6%, is ook die hoogste in 18 maande, sedert Februarie 2017 se boonste draaipunt van 12,8%.
Toe is die prys van veral mieliemeel deur ’n voortslepende droogte in groot dele van die land opgejaag. Dié keer is dit volgens Johan Willemse, ekonoom van Agrimark Consultants, ’n kombinasie van ’n swak oes in die VSA weens vloede, die swakker rand en ’n kleiner plaaslike mielieoes wat mieliepryse skerp opdruk.
Volgens Kelly is sogenaamde “super”-mieliemeel nou 17,7% duurder as ’n jaar gelede en spesiale mieliemeel is 27,5% duurder.
Dié skerp styging het ’n enorme invloed op armes, wat ’n groter persentasie van hul inkomste aan kos moet bestee en vir wie mieliemeel ook ’n belangrike stapelvoedsel is.
Die 10% armste Suid-Afrikaners beleef nou ’n inflasiekoers van 5,6% – 1,3 persentasiepunte hoër as die algemene inflasiekoers van 4,3% – en die volgende 10% beleef 5,1%. Daarteenoor beleef middelklas- en welvarender verbruikers inflasie van tussen 4,1% en 4,5%.
Volgens die landbousakekamer Agbiz gaan die weer van Oktober vanjaar tot Februarie 2020 bepalend wees vir Suid-Afrika se mielieproduksie en daarom ook vir mieliepryse.
Nadat gemiddelde vleispryse vroeër vanjaar nog gedaal het, het dit in Augustus vir die derde opeenvolgende maand duurder geword as in dieselfde maand ’n jaar gelede. Die inflasiekoers van vleis is boonop aan die styg. Waar dit in Julie 0,2% was, is dit nou 0,7%.
Dis egter steeds die basiese kossoort waarvan die prys gemiddeld die stadigste styg.
Die inflasiekoers vir suiker, lekkers en poeding is vir die eerste keer in meer as twee jaar dubbelsyfers. Teen 10,1% is dit die hoogste sedert Julie 2017 se 14,5%.
Is daar goedkoper kos?
Geen basiese kossoorte het gemiddeld goedkoper geword as ’n jaar gelede nie, maar vleis (0,7%), melk, kaas en eiers (3%) en vrugte en groente (albei 4,3%) word op ’n jaargrondslag die stadigste duurder op die oomblik.
Tussen Julie en Augustus het vrugte (-1,5%), groente (-0,5%) en koffie en tee (-0,4%) goedkoper geword. Omdat vrugte en groente se pryse baie seisoenaal wissel, is daar geen waarborg dat pryse verder sal daal nie, maar dis dalk tog nou ’n goeie idee om sop en bredies op die spyskaart te plaas, met vars vrugte vir nagereg!
Meer oor: Kospryse | Brood | Inflasie | Mielies | Kosprysinflasie | Vleispryse | Inflasiekoers | Statistieke Suid-Afrika | Vleis | Mieliepryse